


**วันมาลาเรียโลก อย. แนะวิธีเลือกใช้ผลิตภัณฑ์ทาผิวหนังไล่ยุง**

**ปฏิบัติตามคำแนะนำบนฉลาก ห่างไกลโรคร้าย**

25 เมษายน วันมาลาเรียโลก อย. แนะวิธีใช้ผลิตภัณฑ์ทาผิวหนังไล่ยุงอย่างปลอดภัย ปฏิบัติตามคำแนะนำบนฉลาก เพื่อห่างไกลจากโรคร้ายที่มาจากยุง

องค์การอนามัยโลกได้กำหนดให้วันที่ 25 เมษายนของทุกปี ถือเป็น “วันมาลาเรียโลก” (World Malaria Day) โดยมุ่งหวังให้ประชาชนร่วมใจต่อสู้โรคมาลาเรีย หรือโรคไข้จับสั่น ซึ่งเป็นโรคติดต่อจากการติดเชื้อโปรโตซัวในกลุ่มพลาสโมเดียม (Plasmodium spp.) ที่มียุงก้นปล่องเป็นพาหะนำโรค และเป็นโรคติดเชื้อที่ยังคงเป็นปัญหาทางสาธารณสุขที่สำคัญเนื่องจากก่อให้เกิดอาการเจ็บป่วยโดยจะมีอาการนำคล้ายกับอาการไข้หวัด  
แต่ไม่มีน้ำมูก และหากเกิดภาวะแทรกซ้อน อาจรุนแรงจนเจ็บป่วยเรื้อรังหรือถึงขั้นเสียชีวิตได้ซึ่งในประเทศไทยยังพบการระบาด เนื่องจากเป็นประเทศในเขตร้อน **นายแพทย์รุ่งฤทัย มวลประสิทธิ์พร รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา ห่วงใยสุขภาพประชาชน   
จึงขอแนะวิธีการป้องกันมาลาเรียที่ดีที่สุด คือการป้องกันไม่ให้ยุงกัดในช่วงเวลากลางคืนซึ่งเป็นช่วงที่ยุงก้นปล่องออกหากิน ดังนั้น จึงควรสวมใส่เสื้อผ้าที่ปกปิดร่างกายให้มิดชิด นอนในมุ้งหรือในเต็นท์ที่กันยุง กำจัด  
แหล่งเพาะพันธุ์ลูกน้ำยุง หลีกเลี่ยงกิจกรรมที่เสี่ยงต่อการสัมผัสยุงพาหะหรือแหล่งที่มียุงชุกชุม เช่น การเดินป่า ตั้งแคมป์หรือใช้ผลิตภัณฑ์ทาผิวหนังไล่ยุงเพื่อเสริมการป้องกันยุง ซึ่งหากแบ่งตามรูปแบบของสารออกฤทธิ์สามารถแบ่งเป็น 2 ประเภท คือ 1. มีสารเคมีเป็นสารออกฤทธิ์ที่พบบ่อย ได้แก่ดีอีอีที(DEET) เอทิลบิวทิล  
อะซีทิลอะมิโนโพรไพโอเนต (Ethyl butylacetyl aminopropionate) และอิคาริดิน (Icaridin) ซึ่งต้องได้รับ  
การขึ้นทะเบียนจาก อย. ดังนั้น ต้องเลือกซื้อผลิตภัณฑ์ที่ฉลากแสดงเลขทะเบียน อย. วอส. ในกรอบเครื่องหมาย อย. 2. มีน้ำมันหอมระเหยเป็นสารออกฤทธิ์ เช่น น้ำมันตะไคร้หอม (Citronella oil) ซึ่งน้ำมันตะไคร้หอมต้องแจ้งข้อเท็จจริงเกี่ยวกับผลิตภัณฑ์ต่อ อย. จึงต้องเลือกซื้อผลิตภัณฑ์ที่ฉลากแสดงเลขที่รับแจ้ง

**รองเลขาธิการฯ อย.** กล่าวในตอนท้ายเกี่ยวกับการใช้ผลิตภัณฑ์ทาผิวหนังไล่ยุง ควรใช้อย่างระมัดระวังอ่านฉลากและปฏิบัติตามคำแนะนำอย่างเคร่งครัด ควรเก็บผลิตภัณฑ์ในที่มิดชิด ห่างเด็ก อาหาร และสัตว์เลี้ยง ปิดฝาให้สนิทและอย่าให้ถูกแสงแดด เปลวไฟหรือความร้อน ห้ามรับประทาน ผลิตภัณฑ์ส่วนใหญ่ห้ามใช้ในเด็ก  
ที่มีอายุต่ำกว่า 4 ปี ควรใช้เมื่อจำเป็นเท่านั้น อย่าใช้ติดต่อกันเป็นประจำ และห้ามนำไปใช้ทาแทนแป้งหรือโลชั่นทั่วไป ก่อนใช้ควรทดสอบการแพ้ โดยการทาหรือพ่นที่บริเวณข้อพับหรือท้องแขน อย่าทาบริเวณเนื้อเยื่ออ่อน เช่น บริเวณใกล้ตา ริมฝีปาก เปลือกตา รักแร้ หรือทาบริเวณแผล ล้างมือทุกครั้งหลังใช้ผลิตภัณฑ์ หากไม่ได้รับความปลอดภัยจากการใช้ผลิตภัณฑ์สุขภาพ สามารถสอบถามหรือแจ้งร้องเรียนได้ที่สายด่วน อย. 1556 หรือ  
ผ่าน Line @FDAThai Facebook: FDAThai หรือ E-mail: 1556@fda.moph.go.th ตู้ ปณ. 1556 ปณฝ. กระทรวงสาธารณสุข จ.นนทบุรี11004 หรือสำนักงานสาธารณสุขจังหวัดทั่วประเทศ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 25 เมษายน 2568 ข่าวแจก 144 / ปีงบประมาณ พ.ศ. 2568**